Actualul manager, fostul, un director, doi medici și mai mulți angajați de la Spitalul de Urgență Botoșani, reținuți pentru corupție
Data actualizării: Data publicării:
Medicul Monica Adăscăliţei, managerul Spitalului Judeţean de Urgenţă "Mavromati" Botoşani, a fost reţinută, marţi, de procurorii de DNA Suceava pentru infracţiuni de corupţie.
Potrivit unor surse judiciare, Adăscăliţei este urmărită penal în dosarul fraudării examenelor de angajare în unitatea medicală din Botoşani, în care au mai fost reţinuţi pentru corupţie şi fostul manager al spitalului, Doina Caba, fostul director de îngrijiri, Coca Stela Crîşmaru, dar şi doi medici şi mai mulţi angajaţi ai instituţiei.
Reţinerea managerului Spitalului Judeţean a avut loc în urma unor percheziţii făcute în cursul dimineţii de marţi atât în biroul ei, cât şi la locuinţa sa, potrivit Agerpres.
Monica Adăscăliţei a preluat conducerea Spitalului Judeţean de Urgenţă "Mavromati" în luna august a anului trecut, în urma scandalului privind decesul în Maternitatea Botoşani a Alexandrei Ivanov, tânăra de 25 de ani care ajunsese la spital în stare gravă, dar a fost ignorată de medicul de gardă.